Die egpaar het 'n week gelede ingetrek nadat bouwerk aan die "skip" 'n jaar gelede begin het. Hul dogter, Joanelle (21), studeer in Potchefstroom en seun, Arno (18), gaan volgende jaar studeer.
Dit is leefbaar, maar nog nie klaar nie. Daar kort nog binnemure, deure, geteëlde vloere, 'n garage en 'n gastekamer.
"Die aardskip is op verskeie konsepte gebaseer: Ons gebruik herwonne materiaal en skep 'n natuurlike klimaat. Die dik sandsakmure is 'n termiese massa wat, soos in 'n grot, die temperatuur stabiliseer. Die huis is heeltemal van die vloer tot die plafon geïsoleer. Dit kyk noord vir 'n ideale klimaat en sonwins. Ventilasie en afkoeling kom deur pype wat lug van binne af inbring. Ons wek ons eie energie op, plant groente en verwerk self ons riool," sê Everson, 'n elektroniese en sagteware-ingenieur. Retha is 'n oogkundige.
Hulle sal binnekort weer hul beroepe beoefen sodra die grootste werk afgehandel en die aardskip sy finale ankers gegooi het.